Foto’s: Queen, SA komponis én Paddington Bear by jubileumkonsert te sienKoningin Elizabeth II het ŉ pot tee met Paddington Bear gedeel. (Foto: Buckingham Palace, Studio Canal, BBC studios, Heyday Films/AFP) Rock-ikoongroep Queen, ŉ Suid-Afrikaanse komponis en die geliefde kinderboekkarakter Paddington Bear was van die noemenswaardige hoogtepunte van die BBC Platinum Concert wat Saterdagaand voor Buckingham-paleis in Londen plaasgevind het. Dié skouspelagtige konsert was die klimaks van die vierdaagse reeks vieringe van koningin Elizabeth II se platinum-jubileum. Sowat 22 000 kaartjiehouers– onder wie 5 000 sleutelwerkers soos frontliniemedici – het dié konsert voor die paleis geniet terwyl tienduisende ander in die middestad saamgedrom en miljoene dit op televisie gevolg het. Die land se langs regerende monarg het nie die konsert van twee en ŉ half uur persoonlik bygewoon nie, maar het herhaaldelik in argiefmateriaal verskyn en dit na bewering ook op televisie in die Windsor-kasteel gevolg. Sowat 22 000 kaartjiehouers het dié konsert voor die paleis geniet. (Foto: Hannah McKay) Die konsert het afgeskop met ŉ viering van die koningin se liefde vir humor – toe sy in ŉ vooraf verfilmde skets ŉ pot tee met Paddington Bear gedeel het. In die hartroerende video skerts die monarg dat sy nes die bekende beer ŉ liefde vir marmelade-toebroodjies het en altyd een in haar handsak het. Die bekroonde Suid-Afrikaanse Lion King-komponis en vervaardiger Lebogang Morake (Lebo M) het die verhoog met toonaangewende internasionale musikante soos Diana Ross, Elton John, Alicia Keys, Queen, Adam Lambert, Nile Rodgers en Andrea Bocelli tydens die sterbelaaide konsert gedeel. Vooraf verfilmde huldeblyke van onder andere David Beckham, James Bond-akteur Daniel Craig en voormalige Amerikaanse presidentsvrou Michelle Obama is ook tydens die konsert gedeel. Troonopvolger prins Charles, die hertog en hertogin van Cambridge, asook hul twee oudste kinders, prins George (8) en prinses Charlotte (7), het saam met vlagwaaiende hooggeplaastes in die koninklike afdeling by die konsert aangesluit. Troonopvolger prins Charles. (Foto: Hannah Mckay/POOL/AFP) “Jy praat met ons, jy lag en huil saam met ons en, bowenal, is jy al 70 jaar daar vir ons,” het prins Charles van die verhoog af gesê toe die geleentheid tot ŉ einde gekom het. “Jy het belowe om jou hele lewe lank te dien. Dit is hoekom ons hier is. Dit is wat ons vanaand vier.” Die hertog van Cambridge het sy toespraak gebruik om die koningin se verbintenis tot bewaring en die aanpak van klimaatsverandering te prys. Prins Harry en Meghan Markle, die hertog en hertogin van Sussex, het nie die geleentheid bygewoon nie. Vrydag se diens was dié egpaar – wat in 2019 finaal van hul koninklike pligte afstand gedoen het – se eerste openbare verskyning in Brittanje in twee jaar. Hulle het ook hul tweede kind, Lilibet – wat vernoem is na die koningin se troetelnaam – se eerste verjaardag Saterdag gevier. Die koningin het Donderdag twee openbare verskynings op die Buckingham-paleisbalkon op die eerste dag van vieringe gemaak, maar het volgens die paleis daarna “ŉ mate van ongemak” ervaar te midde van aanhoudende probleme om te loop en te staan. Sy het haar Vrydag onttrek aan ŉ dankseggingskerkdiens en het Saterdag se Epsom Derby-perdewedren vir slegs die vierde keer sedert 1952 misgeloop. Die hertog en hertogin van Cambridge saam met hul twee oudste kinders, prins George en prinses Charlotte tydens die konsert. (Foto: Henry Nicholls/AFP) Die platinum-jubileum sluit vandag met duisende straatpartytjies in Brittanje en regdeur die Statebond, van Kanada tot Brasilië, Nieu-Seeland tot Japan en Suid-Afrika tot Switserland, af. ŉ Unieke musikale vertoning, waarby sowat 10 000 mense betrokke is, sal dan vertel hoe die Britse samelewing verander het sedert die koningin in 1952 tot die troon toegetree het. Die Britse sanger Ed Sheeran sal die feesvieringe op ŉ hoë noot afsluit met die sing van die volkslied, “God Save the Queen”, buite Buckingham-paleis. Kyk die video van die koningin en Paddington Bear hier: Bronne: AFP, BBC.